U-I-133/06
Natisni
Opravilna št.:
U-I-133/06
Datum odločitve:
21. 2. 2008
ECLI:
ECLI:SI:USRS:2008:U.I.133.06
Akt:
Odlok o spremembah in dopolnitvah Odloka o rabi javnih površin in komunalnih taksah za njihovo uporabo (Medobčinski uradni vestnik Štajerske in Koroške regije, št. 29/05), 4. čl.
Izrek:
Pobuda za začetek postopka za oceno ustavnosti in zakonitosti 4. člena Odloka o spremembah in dopolnitvah Odloka o rabi javnih površin in komunalnih taksah za njihovo uporabo (Medobčinski uradni vestnik Štajerske in Koroške regije, št. 29/05) se zavrže.
Evidenčni stavek:
V primerih, ko izpodbijani predpis ne učinkuje neposredno, izkazuje pobudnica pravni interes za oceno ustavnosti in zakonitosti izpodbijanega predpisa šele po izčrpanju vseh pravnih sredstev v postopkih pred pristojnimi sodišči hkrati z vložitvijo ustavne pritožbe.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Družba Outdoor akzent, d. o. o., Ljubljana
Datum vloge:
8. 3. 2006
Vrsta odločitve:
sklep
Vrsta rešitve:
zavrženje
Dokument:
US28001
Dokument v PDF obliki:
U-I-133-06.pdf
107 KB
Prenesite datoteko
U-I-133/06-6
21. 2. 2008
SKLEP
Ustavno sodišče je v postopku za preizkus pobude družbe Outdoor akzent, d. o. o., Ljubljana, ki jo zastopa mag. Rado Bohinc, odvetnik v Ljubljani, na seji 21. februarja 2008
sklenilo:
Pobuda za začetek postopka za oceno ustavnosti in zakonitosti 4. člena Odloka o spremembah in dopolnitvah Odloka o rabi javnih površin in komunalnih taksah za njihovo uporabo (Medobčinski uradni vestnik Štajerske in Koroške regije, št. 29/05) se zavrže.
Obrazložitev
1. Pobudnica izpodbija 4. člen Odloka o spremembah in dopolnitvah Odloka o rabi javnih površin in komunalnih taksah za njihovo uporabo (Odlok), kolikor predpisuje za koncesionarje in za že postavljene oglaševalske objekte na območjih, opredeljenih v Strokovnih podlagah za postavitev oglaševalskih objektov, pridobitev le dovoljenja za posebno rabo javnih površin. Za vse druge oglaševalce pa naj bi bil predpisan postopek zbiranja ponudb. Zatrjuje neskladje izpodbijane določbe s tretjim odstavkom 74. člena Ustave in s 45. členom Zakona o preprečevanju omejevanja konkurence (Uradni list RS, št. 56/99 in nasl. – ZPOmK). Predlaga odpravo izpodbijane določbe.
2. Pobudo za oceno ustavnosti in zakonitosti lahko da, kdor
izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Ustavno sodišče je v sklepu št. U-I-251/07 z dne 10. 1. 2008 (Uradni list RS, št. 6/08) sprejelo stališče, da se v primerih, ko izpodbijani predpis ne učinkuje neposredno, lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS.
3. Pobudnica svoj pravni interes utemeljuje le z navajanjem, da se je 26. 10. 2004 registrirala za oglaševanje in da ne bo mogla konkurirati za pridobitev oglaševalnih mest na območjih, ki jih že uporabljajo koncesionarji. Neposredno na podlagi izpodbijanega
predpisa oglaševanje ni možno, saj mora občinski upravni organ z odločbo dovoliti posebno rabo javnih površin.
Pobudnica ni izkazala, da bi zaprosila za tako
dovoljenje. Tako iz razlogov, navedenih v sklepu št. U-I-251/07, pobudnica ni izkazala pravnega interesa.
Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Janez Čebulj, dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik